《唐庄宗》
清代·牛焘

三垂冈，置酒时，百年哀声歌以思，百年功业谁将遗。

奇男独数李亚子，沙陀部落咸心死。鸂鶒之杯翡翠盘，朝廷敕赐厚无已。

三仇未报君恩重，晋王遗命留三矢。燕刘父子不足道，伪梁契丹真敌垒。

异姓封比同姓王，唐亡晋在唐不灭，君父仇深讵可忘。

元凶未殄身先帝，梁不亡唐晋亡唐。张家老奴含愧死，洛阳宫氏尽鞠场。

射鸭回来初下马，宫中齐呼李天下。龙衮只作优孟衣，新磨曾是批颜者。

梨园筝琶禁中焚，一抔灰烬哭新君。西风落日长安道，回首伤心鹞儿军。

早知富贵不再世，悔不当年奉唐裔。英雄末路真堪嗟，功高志满徒自敝。

金莎之山安在哉，可怜买药刘翁有佳婿。

作者简介：牛焘（1794～1861）字涵万，丽江人，拔贡生，历任镇沅、安宁、邓川、罗平教官，有《寄秋轩稿》，家饶于赀而标寄萧然，蓄一雷氏琴，自谱新曲被之弦轸，同时马之龙能吹铁笛，郡中有“牛琴马笛”之目。咸、同之乱，焘避之山洞中，抱琴而死。剑川赵藩辑其诗七十余首刊入《丽郡诗征》中。